Diari Oficial de la Generalitat Valenciana


Sumari del DOGV 9467, del 10-11-2022 (2022/10210)

RESOLUCIÓ de 29 d'agost de 2022, del director general de Qualitat i Educació Ambiental, per la qual es formula declaració d'impacte ambiental del projecte de legalització i ampliació d'explotació avícola de carn amb capacitat per a 120.900 pollastres d'engreix. Expedient: (2545095)032/7804-YDL.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9467

Data del DOGV
:   10-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10385


Data del document
:   29-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 29 d'agost de 2022, del director general de Qualitat i Educació Ambiental, per la qual es formula declaració d'impacte ambiental del projecte de legalització i ampliació d'explotació avícola de carn amb capacitat per a 120.900 pollastres d'engreix. Expedient: (2545095)032/8404-LBT. [2022/10781]  
Declaració d'impacte ambiental  
Expedient: (2545095) 032/4435-URW.  
Títol: Legalització i ampliació d'explotació avícola de carn amb capacitat per a 120.900 pollastres d'engreix (broilers).  
Promotor: Rafael Frasno Centelles.  
Autoritat substantiva: SVPCC. Exp. 067/17 IPPC.  
Localització: parcel·les 16 i 21 del polígon 7, del terme municipal de Zorita del Maestrazgo (Castelló).  
  
Antecedents  
Es pretén ampliar una explotació avícola existent en la parcel·la 16 del polígon 7 de la localitat de Zorita del Maestrazgo (Castelló), que compta amb capacitat per a 67.158 pollastres d'engreix fins a aconseguir una capacitat de 120.900 pollastres d'engreix. Es requereix per a això, autorització ambiental integrada d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
El Projecte de legalització i ampliació d'explotació avícola d'engreixament, amb capacitat per a 35.960 pollastres, en la parcel·la 16 del polígon 7 del terme municipal de Zorita del Maestrazgo, promogut per Rafael Frasno Centelles, va ser objecte d'avaluació ambiental amb número d'expedient 90/05-AIA. Aquest procediment va finalitzar amb l'emissió d'una declaració d'impacte ambiental favorable amb condicionants, amb data de la signatura de 10 d'octubre de 2007.  
  
Descripció del projecte  
L'ampliació projectada se situarà en la parcel·la 21 del polígon 7, del terme municipal de Zorita del Maestrazgo, en la partida Heretats, aproximadament a 610 metres a l'oest del nucli urbà del municipi.  
  
L'accés a l'explotació es realitza a través d'un vial pavimentat que parteix de la carretera autonòmica CV-14 (Morella-Zorita del Maestrazgo), a l'altura de l'accés nord a Zorita del Maestrazgo, en direcció oest.  
  
L'activitat consisteix en l'engreixament de pollastres i la duració del cicle de criança és de tres mesos aproximadament. Una vegada acabada la criança, es procedeix a la retirada del llit o jaç i a la neteja i desinfecció dels espais i el material. Després de cada cicle d'engreixament, es mantindrà un període de buit sanitari d'uns 10-15 dies.  
  
El sistema productiu que seguirà l'explotació és el de la integració, és a dir, una empresa productora facilitarà els pollets per al seu engreixament i, al final del cicle, la mateixa empresa integradora serà la que els retire per al seu posterior trasllat a l'escorxador.  
Es realitzaran un màxim de sis cicles anuals. Tenint en compte els períodes de buit sanitari entre cicles, juntament amb una mortaldat estimada d'un 5 %, s'estima una producció anual màxima per a l'ampliació de 322.574 pollastres d'engreix. La producció màxima anual estimada per a la totalitat de l'explotació serà de 689.130 pollastres d'engreix.  
  
L'explotació consta en l'actualitat de dues naus situades en la parcel·la 16, que tenen unes dimensions de 147x13 metres i de 130x14 metres, respectivament. L'ampliació es durà a terme mitjançant la construcció de dues noves naus en la parcel·la 21, cadascuna d'aquestes amb unes dimensions de 132x12 metres. El percentatge d'ocupació d'ambdues parcel·les serà del 31,48 % i del 42 %, respectivament, menor que el màxim del 50 % previst per la normativa autonòmica. En la part frontal de les noves naus, es destinarà una xicoteta superfície a local tècnic. També es reservarà un espai en totes les naus com a llatzeret per a separar els animals malalts de la resta, mitjançant una tanca metàl·lica que reduirà, en part, la superfície que alberga els animals. Aquesta tanca també serà utilitzada durant els primers mesos d'estada per a un millor aprofitament de la calor.  
L'estructura de les naus estarà composta per pòrtics metàl·lics. La coberta es realitzarà a base de xapa galvanitzada i lacada, amb un pendent del 25 %. El tancament estarà constituït per panells realitzats a partir de dues xapes d'acer de 0,5 mm de grossària, galvanitzades i lacades. A l'interior de les naus, per evitar el contacte directe dels animals amb els panells, s'instal·larà un sòcol d'una alçària de 0,50 cm de formigó prefabricat. Les finestres existents en les parets laterals seran de polièster amb fibra de vidre amb obertura i tancament en forma de guillotina i comptaran amb tela gabial. Les portes d'accés a la nau seran de planxa de xapa galvanitzada. El paviment de la nau consistirà en una solera de formigó armat.  
Els serveis urbanístics existents són:  
- Servei d'aigua potable.  
- Servei de subministrament elèctric  
En cas d'avaria elèctrica, per a poder continuar amb l'activitat, i fonamentalment amb el sistema de climatització, es disposa en l'explotació de dos grups electrògens de gasoil de 72 kVA (un per al grup de naus existents i un altre per al grup de naus d'ampliació).  
Es disposa d'instal·lació elèctrica de baixa tensió per a enllumenat ordinari mitjançant llums de baix consum.  
L'explotació disposa d'un tractor de 90 CV i d'un depòsit atomitzador. El tractor s'usa fonamentalment en les tasques de repartiment del jaç de serradures, en la seua posterior retirada i, juntament amb l'atomitzador, en la neteja a pressió de la nau una vegada buida.  
Al costat de cadascuna de les noves naus s'instal·laran dues sitges de fibra de vidre i suports metàl·lics de 14.000 kg de capacitat, totalment estancs, que permeten un subministrament continu i regular del pinso. S'instal·laran quatre línies de menjadores automàtiques per a cada nau.  
Per als mòduls d'ampliació de l'explotació, es preveu la instal·lació de cinc línies d'abeuradors amb una longitud de 130 m per a cada nau. S'instal·larà, igualment, un medicador i un depòsit mesclador de medicament de 60 litres per a cada nau.  
L'aigua que es preveu consumir provindrà del subministrament facilitat per la xarxa pública de proveïment d'aigua potable de la localitat en què se situa l'explotació. Els consums anuals d'aigua previstos són els següents: 6.528 m³ per al consum dels animals i 412,5 m³ per a la neteja de les naus i les instal·lacions. S'hi aporta certificat de l'Ajuntament de Zorita del Maestrazgo en què s'indica les concessions d'aigua que té registrades l'esmentat ajuntament i que garanteix el subministrament a l'explotació sempre que hi haja aigua suficient per al consum humà, que és prioritari en cas de cabal d'aigua insuficient.  
La ventilació de la granja serà de tipus forçada o dinàmica, mitjançant extractors o ventiladors helicoidals de baixa pressió. L'entrada d'aire es trobarà en la paret oposada a l'extracció.  
S'instal·larà un sistema de refrigeració de filtre humit o Pad Cooling.  
En les naus de nova construcció es disposarà d'un sistema de calefacció alimentat per combustible propà. L'explotació ja compta amb un depòsit d'emmagatzematge GLP en l'exterior, amb una capacitat aproximada de 10 m³, i se n'instal·larà un altre més per a alimentació del sistema de calefacció de l'ampliació de l'explotació. S'estima que el consum mitjà anual d'aquest tipus de combustible serà d'uns 20.000 kg.  
  
L'explotació comptarà amb clos perimetral en cadascuna de les parcel·les que la componen, equip mòbil de polvorització per a la desinfecció dels vehicles que hi accedisquen, pediluvis a l'entrada de les naus i malla gabial en les finestres.  
El pla de vacunació que se seguirà en l'explotació estarà prescrit pels serveis veterinaris de l'empresa integradora dels animals, que seran els que facilitaran la medicació necessària.  
La producció anual de fem després de l'ampliació s'ha estimat en 1.450,8 tones. Una vegada finalitzat el cicle d'engreixament, tot el jaç és evacuat de les naus per a la posterior retirada per una empresa autoritzada, que és la que s'encarregarà de la posterior valorització. S'hi adjunta còpia del contracte de gestió i retirada amb una empresa inscrita en el Registre d'Establiments SANDACH.  
En l'explotació es produiran residus especials ramaders, identificats amb codi LXL 4780, és a dir, «Residus de tractament o prevenció de malalties d'animals». El volum generat d'aquest tipus de residu s'estima en uns 70 kg anuals. Per a la seua gestió, la granja compta amb un contracte de retirada, del qual hi adjunta còpia, subscrit amb una empresa autoritzada per a això, que instal·larà en l'explotació un contenidor homologat per a l'emmagatzematge d'aquests residus, la retirada dels quals es realitzarà, com a màxim, amb periodicitat semestral.  
L'explotació compta amb un compromís d'inscripció en l'associació d'usuaris de casetes de cadàvers de bestiar no boví, del qual hi adjunta còpia. Els cadàvers que es produïsquen durant l'engreixament seran traslladats a una caseta destinada a aquest efecte, situada en la proximitat del terme municipal. L'empresa contractada serà l'encarregada de retirar, amb la periodicitat necessària, els animals morts de la caseta i traslladar-los a la seua planta de tractament.  
No es generaran aigües residuals sanitàries, ja que l'elevat grau d'automatització de les instal·lacions fa que el treball presencial siga esporàdic, i això justifica la no-necessitat d'instal·lació de lavabos en l'explotació.  
  
Tramitació administrativa  
Amb data 26 de desembre de 2017, el Servei de Prevenció i Control Integrat de la Contaminació sol·licita, mitjançant una nota de règim intern, pronunciament sobre la suficiència i idoneïtat de la documentació aportada en relació amb la sol·licitud d'autorització ambiental integrada de l'ampliació d'una granja avícola de carn al terme municipal de Zorita del Maestrazgo (Castelló), promoguda per Rafael Frasno Centelles. S'adjunta a la sol·licitud la memòria tècnica per a AAI d'ampliació d'explotació avícola a Zorita del Maestrazgo (juliol 2017); l'estudi d'impacte ambiental (juliol 2017); l'informe d'esmenes tècniques (octubre 2017), plànol 3: planta naus existents, plànol 4: alçament noves naus, plànol 5: instal·lacions naus existents; el projecte de prospecció arqueològica, la còpia del certificat de compatibilitat urbanística, la còpia de l'informe del Servei Territorial d'Urbanisme de Castelló, la còpia de l'informe de ramaderia segons LOTUP, i el certificat de subministrament d'aigua de la xarxa pública municipal expedit per l'alcalde de l'Ajuntament de Zorita del Maestrazgo. Aquesta sol·licitud es tramita amb número d'expedient 150/7274-YMA.  
Amb data 8 de juny de 2018, es remet al Servei de Prevenció i Control Integrat de la Contaminació un informe sobre la insuficiència de documentació aportada.  
Amb data 15 de gener de 2020, es notifica al Servei de Prevenció i Control Integrat de la Contaminació la resolució de terminació del procediment d'avaluació d'impacte ambiental a causa de la falta de presentació de la documentació requerida per a poder prosseguir la tramitació. Es tanca l'expedient 150/7092-KGC.  
Amb data 30 de gener de 2020, el Servei de Prevenció i Control Integrat de la Contaminació informa que s'ha sol·licitat de nou al titular una sèrie de documentació per continuar amb l'expedient.  
Amb dates 21 i 30 d'abril de 2021, el Servei de Prevenció i Control Integrat de la Contaminació sol·licita, mitjançant una nota de règim intern, un pronunciament sobre la suficiència i idoneïtat de la documentació aportada pel promotor, que consisteix en diversos informes i certificats.  
Amb data 22 de febrer de 2022, el Servei de Prevenció i Control Integrat de la Contaminació remet el resultat del tràmit d'informació pública del projecte i sol·licita l'avaluació d'impacte ambiental. S'inicia expedient d'avaluació d'impacte ambiental amb referència 032/6047-XSR.  
Amb data 2 de març de 2022, el Servei de Prevenció i Control Integrat de la Contaminació comunica que ha sol·licitat informe a la secció forestal de la Direcció Territorial de Castelló sobre l'adequació del projecte.  
Amb data 24 de març de 2022, el Servei de Prevenció i Control Integrat de la Contaminació remet informe forestal.  
El tràmit d'informació pública del projecte es va dur a terme pel termini de trenta dies, mitjançant la inserció del corresponent anunci en el Diari Oficial de la Generalitat Valenciana núm. 9219, de data 19 de novembre de 2021. Segons diligència del Servei de Prevenció i Control Integrat de la Contaminació, durant el termini esmentat no s'hi van presentar al·legacions.  
  
Consideracions legals  
L'activitat desenvolupada en l'explotació existent va ser objecte d'avaluació d'impacte ambiental. No obstant això, la quantitat d'animals avaluada va ser inferior a la que alberga en l'actualitat (35.960 pollastres d'engreix avaluats enfront dels 67.158 pollastres d'engreix existents). Per tant, a més de l'ampliació que se sol·licita realitzar en la parcel·la 21 del polígon 7 de Zorita del Maestrazgo, també s'ha de regularitzar la capacitat de l'explotació existent en la parcel·la 16 del mateix polígon. No resulta aplicable a l'expedient la modificació introduïda per la Llei 9/2018 en l'article 9 de la Llei 21/2013, en haver-se sol·licitat l'AAI amb anterioritat a l'entrada en vigor d'aquesta.  
Les noves naus de l'explotació se situaran aproximadament a 610 metres a l'oest del nucli urbà més pròxim que és Zorita del Maestrazgo, en una parcel·la situada en sòl qualificat com a no urbanitzable protegit. Com a instrument d'ordenació urbanística, el municipi compta amb projecte de delimitació de sòl urbà PDSU. S'hi adjunta informe del Servei Territorial d'Urbanisme de Castelló, de data 9 de febrer de 2021, favorable a l'actuació, segons el que es preveu en la disposició transitòria vint-i-tresena del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge. Així mateix, s'hi adjunta certificat de compatibilitat urbanística favorable, de data 23 d'abril de 2021.  
  
Segons l'informe tècnic agropecuari, emés en data 19 de febrer de 2021, la distància més pròxima respecte d'una altra explotació de la mateixa espècie inscrita en el Registre d'Explotacions Ramaderes de la Comunitat Valenciana és superior a 500 m. La distància des de l'explotació al nucli de població més pròxim, el de Zorita del Maestrazgo, també és superior a 500 m, per la qual cosa es compleix la normativa estatal sobre ordenació de l'avicultura de carn.  
Segons els decrets del Consell 86/2018, de 22 de juny i 81/2022, de 10 de juny, el municipi de Zorita del Maestrazgo no ha sigut designat com a zona vulnerable a la contaminació de les aigües per nitrats procedents de fonts agràries.  
El Servei Territorial de Medi Ambient de Castelló, en data 10 de març de 2022 informa que la parcel·la 21 del polígon 7 confronta amb la via pecuària núm. 10, assagador del Mas de Ros, amb una amplària legal de 4-12 metres, i no afecta la ubicació de les naus projectades en l'àmbit de l'esmentada via pecuària. En aquest informe també s'indica que, a excepció d'una xicoteta franja en la zona sud de la parcel·la, els terrenys sobre els quals es localitzen les instal·lacions estan situats en terreny no forestal, segons estableix el Pla d'acció territorial forestal de la Comunitat Valenciana (PATFOR). No obstant això, ateses les característiques que presenta el terreny cartografiat com a forestal, s'informa el projecte redactat favorable.  
Segons la valoració preliminar de repercussions sobre la Xarxa Natura 2000, emesa mitjançant resolució del director general de Medi Natural i d'Avaluació Ambiental en data 24 de setembre de 2018, l'ampliació de l'explotació no està enclavada en l'espai de la Xarxa Natura 2000, no es preveu que l'actuació afecte espècies considerades prioritàries en el Banc de dades de biodiversitat de la Comunitat Valenciana i en l'àmbit de l'explotació no hi ha hàbitats protegits afectats. Per tot això, es conclou que el projecte d'ampliació de l'explotació avícola no tindrà efectes apreciables sobre la Xarxa Natura 2000 i no haurà de sotmetre's a avaluació detallada de repercussions sobre aquesta.  
  
La localització del projecte no afecta cap altra figura de protecció ambiental regulada per la Llei 11/1994, d'espais naturals protegits de la Comunitat Valenciana. La parcel·la en què se situarà l'explotació tampoc presenta risc d'inundació.  
  
Consideracions ambientals  
L'estudi d'impacte ambiental conté tota la informació detallada en l'annex VI de la Llei 21/2013, de 9 de desembre, d'avaluació ambiental, a excepció de l'estudi d'alternatives. En aquest es fa una descripció del projecte, amb un apartat dedicat a la gestió de residus, en el qual s'inclou la gestió del fem. Així mateix, es realitza una descripció general de l'entorn físic i es realitza una caracterització i valoració dels possibles impactes durant les fases de construcció de la granja, maneig de l'explotació i cessament de l'activitat.  
  
Durant la fase de construcció, s'estima que els principals impactes produïts per l'activitat incidiran en la qualitat de l'atmosfera, a causa principalment de la pols, el soroll i els gasos generats per la maquinària; en el sòl i en les aigües subterrànies, per la possible filtració dels hidrocarburs i olis procedents del manteniment de maquinària en la parcel·la; sobre la vegetació circumdant, per oclusió dels estomes a causa de la pols generada pel trànsit de la maquinària; sobre la fauna, a causa del soroll de la maquinària i de l'eliminació dels hàbitats vegetals terrestres; sobre el paisatge, a causa de la transformació del paisatge natural per la construcció de les naus, i sobre el medi forestal, a causa del risc d'incendis. S'estima que tot el procés constructiu tindrà una duració de cinc setmanes i que, amb l'aplicació de mesures preventives i correctores, els impactes seran en la major part temporals i reversibles. Per minimitzar el risc de contaminació de sòls i aigües, en l'estudi d'impacte ambiental es proposa no realitzar cap tipus d'activitat de manteniment de la maquinària en la parcel·la, així com evitar el proveïment de carburant de vehicles i maquinària en la parcel·la i en l'entorn. Per a minimitzar el risc d'incendi, en l'explotació quedarà terminantment prohibit fumar i encendre foc i en cas de treballar amb eines o maquinària que poguera suposar algun risc d'inici de foc es realitzarà prèviament un desbrossament o neteja de males herbes, i es disposarà d'extintor i d'un punt d'aigua a pressió. Per reduir en la mesura del possible les emissions de pols, es realitzaran regs periòdics, s'evitaran apilaments de terra innecessaris i es mantindrà la maquinària que s'ha d'utilitzar en bon estat. A les mesures recollides en l'estudi d'impacte ambiental cal afegir les següents: els apilaments de terra que s'efectuen ho faran al resguard del vent, i els materials d'excavació que es generen com a excedents de l'execució estricta de l'obra es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents a aquelles en què es van generar o, en defecte d'això, seran entregats a un gestor autoritzat. D'altra banda, per reduir l'impacte sobre la fauna de la zona, durant les fases de construcció i desmantellament, les obres es programaran de tal manera que les actuacions respecten el període reproductor de les espècies més vulnerables i en el clos perimetral de l'explotació no s'utilitzarà filferro espinós. Finalment, per reduir l'impacte sobre el paisatge, la tipologia, geometria, composició, materials i tonalitats cromàtiques de les construccions estaran d'acord amb les tradicionals per a aquest tipus de construccions en aquesta zona.  
  
Durant la fase de funcionament de l'explotació, s'identifiquen els impactes següents:  
- Impacte sobre el sòl i les aigües subterrànies: la retirada del fem per una empresa autoritzada després de cada cicle d'engreixament, que evitarà el seu emmagatzematge en l'explotació i la solera de formigó de les naus, redueix el risc de contaminació del sòl i de les aigües subterrànies per la filtració de fem. A fi de disposar d'un lloc d'emmagatzematge del fem en el cas que el gestor no puga retirar-lo en el moment en què finalitze el cicle d'engreixament, i en compliment de l'article 55 de la Llei 6/2003, de 4 de març, de la Generalitat, de ramaderia de la Comunitat Valenciana, s'haurà de construir un femer impermeabilitzat i estanc. Així mateix, una vegada executada l'obra, el promotor haurà de presentar davant l'òrgan substantiu un certificat signat per un tècnic competent, en el qual es garantisca la total estanquitat i impermeabilitat tant de la solera de les naus com de la solera del femer. En el llibre de registre de l'explotació s'anotaran totes les retirades de fem que es produïsquen, identificant-hi l'empresa que realitza la retirada, la quantitat de fem i la data de retirada. Aquest llibre estarà actualitzat i a la disposició de l'autoritat substantiva o ambiental sempre que aquestes el requerisquen.  
- Impacte sobre la vegetació: el desenvolupament normal de l'activitat no suposa cap tipus d'incompatibilitat amb la vegetació existent als voltants. L'actuació es limitarà a l'arrancada dels arbres situats en la zona d'ubicació de les construccions, per la qual cosa l'impacte produït sobre la vegetació serà mínim i molt localitzat.  
- Impacte sobre la fauna: l'explotació de la granja podria fer augmentar el risc de contagi de malalties infectocontagioses als animals comuns i habituals en la zona. No obstant això, l'existència del clos perimetral de l'explotació i la instal·lació de malla gabial en les finestres, fan que aquest risc disminuïsca.  
- Contaminació acústica: les principals fonts de soroll durant la fase d'explotació seran els sorolls emesos pels animals i pels sistemes d'alimentació, ventilació i obertura de les finestres. Es preveu que el principal focus generador d'emissions sonores en l'exterior de les naus siga el funcionament dels ventiladors extractors. No obstant això, s'estima que la pressió acústica rebuda en l'exterior de les naus no sobrepassarà els límits establits en la normativa sectorial i, tenint en compte que l'explotació se situa a uns 600 metres del nucli de població més pròxim, no s'espera que provoque molèsties acústiques a la població.  
  
- Contaminació atmosfèrica: l'emmagatzematge del pinso en sitges estanques i el sistema d'alimentació automàtic tancat reduirà la generació de pols i el corresponent impacte sobre la qualitat de l'aire. El desenvolupament de l'activitat originarà unes emissions de gasos contaminants, principalment amoníac i òxid nitrós, originats pel procés de descomposició del fem durant l'allotjament de les aus en l'explotació. Per minimitzar aquest impacte, s'implantaran una sèrie de mesures correctores integrals, descrites en l'estudi d'impacte ambiental, que afecten tant el disseny de la mateixa granja com els procediments de maneig. Atenent la capacitat de l'explotació, l'activitat es classifica dins del grup B, d'acord amb el Catàleg d'activitats potencialment contaminadores de l'atmosfera establit pel Reial decret 100/2011.  
  
- Olors: la retirada del fem després de cada cicle d'engreixament, evitant el seu emmagatzematge i manipulació en l'explotació, disminuirà la generació d'olors. A més, la distància existent al nucli de població més pròxim fa que l'impacte produït sobre la població siga mínim. No obstant això, coincidint amb els diferents buits sanitaris s'haurà de fer una neteja i una desinfecció escrupoloses de les naus i de les instal·lacions, de manera que no queden restes de la descomposició de les quals puga originar mala olor.  
- Impacte sobre el patrimoni: la Direcció General de Cultura i Patrimoni, en data 24 d'abril de 2021, emet informe favorable del projecte als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
- Impacte produït pel cessament de l'activitat: ateses les característiques constructives de les naus, aquestes es fan fàcilment desmuntables. Tots els materials utilitzats per a la seua construcció estan lliures d'amiant, per la qual cosa en cas de ser desmuntades o enderrocades no es requeriran mesures correctores especials. Tots els materials obtinguts en el seu desmuntatge seran conduïts a un abocador autoritzat o reutilitzats en operacions constructives i en cap concepte abandonats. Per la qual cosa no s'estimen impactes irreversibles derivats del cessament de l'activitat.  
L'estudi d'impacte ambiental inclou el corresponent programa de vigilància ambiental, d'aplicació durant la construcció, explotació i abandó de l'activitat. Es preveu el seguiment, entre altres, del bon estat de la maquinària, de l'absència de residus en la parcel·la en finalitzar la jornada laboral durant la fase d'obres, de la neteja de les naus i de la zona exterior. També es portarà un registre dels consums d'aigua, energia i pinso. Es disposarà d'un llibre d'explotació, en el qual es registrarà el desenvolupament i l'avanç de l'activitat i qualsevol incidència de caràcter ambiental que poguera produir-se. Durant el desenvolupament de les obres, l'aparició de restes arqueològiques, etnològiques o paleontològiques serà immediatament notificada a la Direcció General de Patrimoni.  
  
Consideracions jurídiques  
El projecte examinat està subjecte a avaluació d'impacte ambiental ordinària, d'acord amb l'article 7.1 a) de la Llei 21/2013, de 9 de desembre, d'avaluació ambiental, en concordança amb l'annex I (grup 1).  
En l'expedient s'han observat els tràmits previstos en la secció 1a, capítol II, del títol II de la Llei 21/2013, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental, la competència en matèria d'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de canvi climàtic i qualitat ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'ampliació d'explotació avícola de carn amb capacitat per a 120.900 pollastres d'engreix, situada en les parcel·les 16 i 21 del polígon 7, del terme municipal de Zorita del Maestrazgo (Castelló), promogut per Rafael Frasno Centelles, sempre que aquest es desenvolupe d'acord amb les previsions de la memòria tècnica d'autorització ambiental integrada (juliol 2017) i de l'estudi d'impacte ambiental (juliol 2017), i es complemente amb l'adopció dels condicionants establits a continuació:  
1. Durant la fase de construcció de les naus:  
a) Els apilaments de terres s'efectuaran al resguard del vent.  
b) Els materials d'excavació que es generen com a excedents de l'execució estricta de l'obra es gestionaran d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents a aquelles en les quals es van generar o, en defecte d'això, seran entregats a gestor autoritzat.  
c) Les obres es programaran de tal manera que les actuacions respecten el període reproductor de les espècies faunístiques més vulnerables.  
d) El clos perimetral de l'explotació mancarà de filferro espinós.  
  
2. Les construccions seran del tipus que harmonitzen amb l'arquitectura tradicional de la zona i els llocs destinats a servir de depòsits de deixalles es triaran i controlaran convenientment per a minimitzar el seu impacte sobre el paisatge.  
3. Atesa la proximitat de l'explotació a terreny forestal, s'haurà de complir el que s'estableix en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, en particular en allò que fa referència a la utilització d'eines, maquinària i equips, i les normes de seguretat de caràcter general.  
  
4. D'acord amb el que s'estableix en el Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, almenys la meitat de la parcel·la haurà de quedar lliure d'edificació o construcció i mantindre's en el seu ús agrari o forestal, o amb les seues característiques naturals pròpies.  
  
5. Pel que fa a la gestió del fem:  
a) Com a mesura de prevenció, per evitar la contaminació del sòl i de les aigües davant un eventual emmagatzematge del fem per causes sobrevingudes, es construirà un femer de dimensions adequades, amb solera estanca i impermeable, sistema de recollida de lixiviats, i parets i coberta que impedisquen l'arrossegament de fem per la pluja.  
  
b) Una vegada executada l'obra, el promotor presentarà davant l'òrgan substantiu un certificat signat per un tècnic competent, en el qual es garantisca la total estanquitat i impermeabilitat tant de la solera de les naus com de la solera del femer.  
c) En el llibre de registre de l'explotació s'anotaran totes les retirades de fem que es produïsquen, identificant-hi l'empresa que realitza la retirada, la quantitat de fem i la data de retirada. Aquest llibre estarà actualitzat i a la disposició de l'autoritat substantiva o ambiental sempre que aquestes el requerisquen.  
6. Coincidint amb els diferents buits sanitaris, s'haurà de fer una neteja i una desinfecció escrupoloses de les naus i de les instal·lacions, de manera que no queden restes de la descomposició de les quals puga originar mala olor.  
7. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 29 d'agost de 2022.- El director general de Qualitat i Educació Ambiental: Joan Piquer Huerga.